RAPOR LATELYE VALER KREOL

**Latelye Propoze par Lenstiti Resers pour Lalang ek Kiltir Kreol**

**28 Fevriye, Liniversite Sesel, 2020**

**1.0 Konsep**

1.1 Lenstiti Resers pour Lalang ek Kiltir Kreol ti propoz en latelye avek tenm ***Valer Kreol – Viv Ansanm***, avek bi pour anmenn ansanm diferan laz dimoun, dan diferan profesyon, dan diferan kous popilasyon, pour diskit sa tenm.

Rezon pour propoz en tel latelye, se lefet ki bokou Seselwa ozordi i nepli sir kwa ki reprezant bann valer kreol dan nou sosyete. Bokou zenn pa pe ganny enstrir lo kwa sa valer kreol – e pourtan koman en nasyon ras melanze, avek en listwar lesklavaz, diferans, e dominasyon en group par en lot, nou’n arive vin en sel nasyon, pe enport ki kouler nou ete oubyen ki larelizyon nou ete. Nou krwar bokou dan egalite dimoun, egalite bann seks, e egalite travay. Sepandan, nou souvan viv sa bann kalite san pran zot ankont. Danze se ki si nou kontinyen pa pran nou bann valer ankont, eski nou kapab perdi zot?

**1.2 Ki sa bann valer kreol ki nou riske pe perdi?**

1. Valer ‘Viv Ansanm’ dan lape e larmoni, atraver pratik dyalog ek konpromi.
2. Solidarite
3. Lanmourprop
4. Savwarviv / lapropte
5. Respe pour granmoun ek nou prosen / lapolites
6. Lakey ek lospitalite kreol
7. Latolerans anver bann diferan pratik relizye ek krwayans diferan
8. Sans travay ansanm, ed enn a lot atraver festen
9. Lapresyasyon nou foklor ek nou kiltir
10. Spirityalite
11. Viv avek lanatir / respe pour later
12. Valorizasyon nou zanset

**1.3 Par kont, ki bann valer ki’n enkilke dan nou kiltir, ki nou devret perdi?**

1. Lendividyalizm
2. Konpleks enferyorite/siperyorite rasyal/sosyal

**2.0 Metodolozi: Travay group (*focus group*)**

2.1 Swivan konsep latelye, ki baze lo valer kreol, organizater ti tonm dakor ki pour kapab ganny en pwendvi relevan/balanse lo sa size, fodre ganny lopinyon diferan group dimoun:

2.1.1 Dabor bann dimoun aze, vi ki zot ki tradisyonnelman pran lapartenans (*ownership*) lo size valer.

2.1.2 Answit, nou ti oule konsider zot bann nosyon valer tradisyonnel kreol.

2.1.3 Trwazyenman nou ti oule ki zot partaz sa avek bann zenn.

2.1.4 Nou ti anvi ki bann zenn i fer resorti zot prop nosyon valer kreol e enterakte avek bann aze lo sa size an zeneral.

2.1.5 Nou ti anvi ki ‘valer kreol’ i ganny konsidere dan son totalite an konteks global.

2.1.6 Nou ti osi anvi ki bann edikater e akademik i anmenn zot kontribisyon syantifik, e pli tar kwa ki zot pou fer pour elarzi sa resers/nosyon…

**2.2** An premye tan, papye konsep ti ganny anvoye kot bann partisipan e zot ti ganny demande deza pour reflesir lo sa nosyon valer kreol dapre sa papye.

2.3 Lorganizasyon latelye: Partisipan ti konpri sa bann kategori swivan:

**Partisipan:**

* Etidyan Pos-segonder
* Edikater
* Trwazyenm Az
* Profesyonnel

2.4 Laranzman group: Sak group ti konpoze par (i) trwazyenm az, etidyan, profesyonnel, edikater.

2.4.1 Avan groupman, ti annan sesyon plennyer pour diskit lo size definisyon valer, e idantifikasyon bann nosyon ki Seselwa ki konsider koman nou valer kreol.

2.4.2 Answit groupman – sak group ti ganny de valer ki’n diskite dan sesyon plennyer, pour fer desiktaz, baze lo de kestyon: (i) *Ki savedir sa valer (leg. lanmourprop)?* (ii) *Liste bann eleman ki ou krwar i form parti sa valer*.

2.4.3 Dezyenm sesyon plennyer kot bann group ti raport lo rezilta zot desiktaz (*findings*) e lasal antye ti diskit rezilta sak group.

2.4.4 Trwazyenm sesyon plennyer – ki mannyer pour difiz sa bann valer?

2. 4.5 Bann rekomandasyon ti ganny diskite – prensipalman, pour form en group volonter pour fer difizyon (Bann tel aktivite parey sa latelye oubyen deba/diskisyon i kapab bann tel aktivite ki kapab fer).

2.4.6 Nou ti deside pour gard bann pwen ki ti sorti dan travay group ek bann diskisyon dan sesyon plenyer dan zot laform orizinal pour et fidel avek sa ki partisipan ti’n konpran e diskite.

1. **Progranm**
2. Prezantasyon par P. Choppy: *Lendividyalizm koman en lenpakt lesklavaz*
3. Prezantasyon par B. Shamlaye: *Kwa sa, bann bon valer kreol?*
4. Sesyon plennyer: *Lekel nou bann valer e ki mannyer nou kapab difiz sa?*

**4.0 Rezilta Resers (dapre sak valer)**

4.1 RESPE POUR GRANMOUN EK NOU PROSEN / LAPOLITES

* Granmoun i annan en stati eleve dan lafanmir e demann bokou respe. Sepandan li osi i bezwen respe lezot. Zot parfwa krwar ki akoz zot pli aze, zot pa bezwen respekte lezot. “Mwan mon pe vye, mon pe mor. Vey ou!”
* Granmoun i pran bokou konsey koman lakizasyon.
* Bann zenn osi i vin pli oze pour montre ki zot kapab fer menm si i mal. Zot in perdi lapolites, zot pa ezite pour inyore oubyen zoure devan bann ki pli aze.
* Respe i devret marye avek konn dir pardon ler ou mal.
* Pa montre lorgey oubyen lafyerte akoz i pou fer ou dimal.
* Respe oubyen lapolites i komans dan lakour.

4.2 LANMOURPROP (Annan pider)

* Ler ou annan gran lestim pour ou lekor.
* Dimoun i regard ou dan en fason pozitiv.
* Kan ou montre respe pour ou lekor pour ou ganny respekte.
* Kan ou pa denigre ou lekor par bann konportman endezirab.
* Kan en dimoun napa lanmourprop nou dir koson in manz son lanmourprop.

4.3 VALORIZASYON NOU ZANSET

* Respe pour nou lorizin
* Onor nou tradisyon
* Pratik bon savwarviv

Eleman sa bann valer:

* Konesans nou bann zanset (lafason viv e valer ki zot ti annan e pratike)

4.4 LAKEY EK LOSPITALITE KREOL

* Touzour pare pour resevwar e ed lezot (vwazen/fanmir…)
* Vin ansanm letan i annan en maler

Eleman:

* Zantiyes
* En leker pour ede
* Lespri lapartaz
* Bon karakter
* Konfyans
* Lakseptans etranze
* Lasaler imen

4.5 VIV AVEK LANATIR/RESPE POUR LATER

* Konsyan ki ou viv e pe partaz en lanvironnman avek lezot imen ek zannimo.
* Batir, replante, redonnen
* Adapte avek lanvironnman
* Respe, (latizann, manze, dite…) pour son benefis
* Restriksyon (e.g. dizef zwazo, lapes oumar, manz torti…)
* Ledikasyon
* Reetablir lekilib

4.6 LATOLERANS ANVER BANN DIFERAN PRATIK RELIZYE EK KRWAYANS DIFERAN

* Seselwa i annan en kiltir melanze.
* Fodre rekonnet swa, drwa ek liberte sak dimoun
* Pa imilye/restrikte sa ki pa legal
* Konze relizye, tradisyon; dimans pa travay
* Konsesyon, akomodasyon (pratik)
* Annakor avek lalwa
  1. SAVWARVIV
* Bann byen ek bann mal; (leg. Bann bon valer)
* Savwarviv zenn (transmisyon savwarviv ant bann zenn ek adilt – eski bann adilt pa pe transmet bann bon savwarviv?
* Eski politik ou larelizyon i enn bann pwen ki pe afekte savwarviv?
* Divizyon ant byen ek mal.
* Remontrans: eski i ti en bon eleman savwarviv ou enn ki move? Ki benefis i ti anmennen pour nou?
* Kan ki nou pou arive pas dan sa tranzisyon? Si i negativ, ki pou arive avek zenn dan lefitir?

4.8 LAPRESYASYON NOU FOKLOR EK NOU KILTIR

* Bann manze tradisyonnel dimans
* Bann zwe tradisyonnel
* Foklor ki ganny pratike konmela
* Bann prezans for ki ankor egziste
* Labiyman
* Kwa ki nou’n ranplase koman lwazir?
* Kominikasyon
* Valer dan nou foklor ki pa pe ganny pratike
* Lanmizik
* Eski bann foklor lontan i ankor egziste?

4.9 SPIRITYALITE

* Ki savedir? Ekivalan avek larelizyon.
* I annan dimoun ki pa krwar dan en larelizyon, me plito zis dan bondye (deplizanpli)
* Konmela i annan bokou divertisman e zenn pa pe priyoritiz larelizyon/spirityalite

Bann eleman:

Lafwa dan bondye/pwisans

Al lanmes

Larelizyon dan kirikilenm lekol

Konn fer lapriyer

Fer lapriyer

Respe e Pratik bann komannman (10 komannman)

Annan krentif bondye/ konn lemal ek lebyen.

4.10 SANS TRAVAY ANSANM / ED ENN A LOT ATRAVER FESTEN

* Travay volonter ler i annan en lokazyon dan kominote/kot vwazen. Leg. Maryaz (ede dekore, fer gato/lasalvert…)
* Lanterman – anmenn kafe, labouzi, zwe kart…
* Fer lakaz – fer lat, refer payas, fer provizyon manze ek bwar an retour pour koudmen.

Bann eleman: Fer prezans konte, antrede, menfor/koudmen, met zanm…

Lentimite ant vwazen

(Modernite in afekte sa bokou).

4.11 SOLIDARITE

* Ed kanmarad dan lakominote
* Solider dan tou sityasyon/ maler; Leg. Kan i annan en lanmor fer en zefor spesyal pour ed/ asiste lafanmir/ zanmi/ pour senpatize
* Lapartaz
* Patriotizm (ler ou tou pour ou pei)
* Travay ansanm pour en menm lobzektif : Leg. pour drwa bann madanm- pour vote/ menm lapey, en group travayer ti fer lamars pour zot kondisyon travay
* Krwayans dan en menm keksoz

4.12 VIV ANSANM DAN LAPE EK LARMONI ATRAVER PRATIK DYALOG EK KONPROMI

* Viv ansanm ; en sel lakaz/ an koup; en kominote; dan travay; dan pei an zeneral

Eleman

* Pour ganny lape ek larmoni se konpromi ki enportan akoz dimoun i diferan (diferan lide, relizyon, milye sosyal…)
* Alor fodre bon kominikasyon e ariv lo en konsansis (lantant)
* Sa valer i relye avek solidarite
* En lot valer ki annan lyen avek sa enn sa latolerans, lakseptans ( diferans ant sa ki ou aksepte e sa ki ou tolere- Akseptans se fer en pa anver lot.

**5.0 Sesyon plennyer**

**5.1 Ki mannyer nou difiz sa bann valer?**

* Fodre viv/ pratik li
* Transmisyon: pa zis atraver aksyon dan lakour me par lezot mwayen; Leg: Medya sosyal
* Transmisyon enklizif
* Fodre fer resers, dokimante, fer aksesib
* Ledikasyon kiltirel
* Met an plas bann striktir pour permet pratik sa bann valer- Leg: Ledikasyon Kiltirel
* Enkilke lapresyasyon nou kilitir ek nou valer dan nou pep
* Dabor nou bezwen ladan!

5.2 **Sa ki pou difize? Lekel ‘nou’?**

* Ki bann polisi i dir? (Konstitisyon, Polisi Ledikasyon, Polisi Kiltirel…)

5.3 **Ki rol lalang maternel i annan?**

* Premye valer nou merit donn nou lalang akoz se li veikil nou kiltir.
* Fodre fer en levanter bann valer ki pour transmet ek fason pour transmet zot

5.4 **Kwa ki nou kapab fer?**

* Endividyelman
* Konman group

**6.0 Konklizyon**

6.1 Proze Kreolitid - Valer Kreol Iniversel (M. Marc Lints – slvp vwar aneks)

**7.0 Rekomandasyon**

* Mobilizasyon bann artis, bann militan kiltirel, bann zenn pour ed enn a lot
* Al dan lakominote, dan distrik pour sansibiliz lepep.
* Plis resers dan domenn kiltir Kreol (UniSey, Departman Kiltir, Lenstiti Kreol…)
* Plis akse avek dokiman resers ek lenformasyon lo kiltir kreol
* Lenklizyon lalang ek kiltir kreol dan kirikilenm ledikasyon tersyer.